TLU SA-bestuurder in hospitaal ná hartaanvalBennie van Zyl, hoofbestuurder van TLU SA. (Foto: Du Preez de Villiers) Bennie van Zyl, hoofbestuurder van TLU SA, is tans in die intensiewesorgeenheid van ŉ hospitaal in Pretoria ná ŉ hartaanval en sal Donderdag ŉ aaromleidingsoperasie ondergaan. Van Zyl het vanoggend aan Maroela Media gesê hy het Sondagaand ŉ ligte hartaanval gehad en gister voortgegaan met werk, waarna hy later die dag met ŉ pyn in sy bors dokter toe is. Hy is kort daarna in die intensiewesorgeenheid van die Wilgers-hospitaal opgeneem. Hy het gesê hy is stabiel maar gaan moontlik ŉ aaromleidingsoperasie moet ondergaan. “TLU SA se algemene raad en uitvoerende komitee wens Bennie alle sterkte en ŉ vinnige herstel toe,” het Henry Geldenhuys, president van TLU SA, vandag in ŉ verklaring gesê. “Ons wil ook van die geleentheid gebruik maak om media en besorgdes te vra om Bennie en sy familie se privaatheid in dié tyd te respekteer en hom genoegsame tyd vir herstel en rus te gee. Ons sal soos nodig alle rolspelers op hoogte hou.”